[{"text_idx": "#000000", "text": "Beth yw dyfodol neuaddau Cymraeg?"}, {"text_idx": "#000001", "text": "Gyda dyfodol Neuadd Pantycelyn yn Aberystwyth yn y newyddion yn ddiweddar mae llawer o gwestiynau wedi'u codi am ddyfodol neuaddau preswyl Cymraeg i fyfyrwyr."}, {"text_idx": "#000003", "text": "Mae'r pryderon a'r datblygiadau diweddar am ddyfodol Neuadd Pantycelyn yn Aberystwyth wedi fy atgoffa am y cyfnod y symudodd Neuadd Gymraeg John Morris Jones ym Mangor i leoliad newydd. Yn 2010 y dechreuais ar gyfnod o ddwy flynedd fel llywydd Undeb Myfyrwyr Cymraeg Bangor (UMCB) a dyma union gyfnod y newid mawr a'r symud i'r myfyrwyr oedd am fyw mewn neuadd Gymraeg yn ninas Mangor."}, {"text_idx": "#000004", "text": "Does dim amheuaeth bod Neuadd Pantycelyn a Neuadd JMJ wedi gwneud cyfraniad arbennig ym mharhad yr iaith. Mae'r ddwy neuadd wedi galluogi myfyrwyr rhugl a dysgwyr i fyw mewn cymuned uniaith Gymraeg a byw eu bywydau drwy gyfrwng y Gymraeg."}, {"text_idx": "#000005", "text": "Brwydrodd cenhedlaeth ein rhieni'n galed i sicrhau bod yna neuaddau cyfrwng Cymraeg i'w cael no\u0302l yn y 70au ac mae sicrhau eu parhad wedi dod yn gyfrifoldeb i'n cenhedlaeth ni. Treuliais rai o flynyddoedd gorau fy mywyd yn neuadd JMJ a dwi'n siw\u0302r y byddai nifer o gyn-fyfyrwyr Cymraeg Bangor yn dweud yr un peth."}, {"text_idx": "#000007", "text": "No\u0302l yn 2008 y dechreuodd trafodaethau yngly\u0302n a\u0302 dyfodol Neuadd JMJ pan ro'n i yn fy ail flwyddyn. Roedd y ffeithiau'n dangos bod nifer y myfyrwyr Cymraeg oedd yn byw yn y neuadd wedi gostwng dros y blynyddoedd a niferoedd cyfrwng Cymraeg ar i lawr - a chyflwr JMJ yn cael peth o'r bai am hynny. Roedd angen wynebu realiti'r sefyllfa."}, {"text_idx": "#000008", "text": "Roeddem ni'r myfyrwyr yn anhapus iawn am yr ad-leoli gan ein bod wedi cael profiadau cadarnhaol yn y neuadd ac yn meddwl bod cynllun yr adeilad ar Ffordd y Coleg yn un o'r rhesymau am lwyddiant y gymdeithas glo\u0300s Gymraeg. Bu cryn anniddigrwydd a phrotestio ond hefyd trafod brwd gydag awdurdodau'r coleg."}, {"text_idx": "#000009", "text": "Yn y diwedd fe wnaethom gefnogi'r cynllun i ad-leoli JMJ ond gyda nifer o amodau. Roedd pethau wedi dod i'r pen ac angen cartref i'r gymuned Gymraeg mewn adeilad gyda chyfleusterau oedd o leiaf yn gymharol gyda'r hyn oedd gan fyfyrwyr eraill."}, {"text_idx": "#000011", "text": "Roedd tri opsiwn posib ar gyfer ad-leoli JMJ ac ar o\u0302l i'r Brifysgol ymgynghori gyda'r myfyrwyr, y penderfyniad oedd ad-leoli i adeiladau Tegfan a Bryn Dinas ar safle Ffriddoedd. Sefydlwyd pwyllgor gyda chynrychiolwyr y Brifysgol a'r myfyrwyr i sicrhau bod anghenion y myfyrwyr yn cael eu hystyried yn llawn."}, {"text_idx": "#000012", "text": "Fe wnaeth y Brifysgol ymrwymiad i adeiladu estyniad rhwng y ddau adeilad i greu un neuadd a gofod cymdeithasol sylweddol gan roi'r cyfle i greu'r un ymdeimlad o gymuned ag yn yr hen JMJ. Byddai'n sicrhau hefyd y byddai swyddfa i Lywydd UMCB yno."}, {"text_idx": "#000013", "text": "Cadwodd y Brifysgol at ei haddewidion a gwario tua \u00a3186,000 ar yr estyniad i'r ystafell gyffredin. Cofiaf bod mewn trafodaethau yngly\u0302n a\u0302 lliw y paent ar y wal hyd yn oed!"}, {"text_idx": "#000014", "text": "Rwy'n dal i weithio ym Mhrifysgol Bangor ac o'r farn bod y neuaddau newydd wedi sicrhau bod profiad myfyrwyr Cymraeg eu hiaith a dysgwyr wedi cael ei gyfoethogi'n fawr. Mae'r myfyrwyr Cymraeg sy'n dod i Fangor yn cael cynnig llety o'r ansawdd gorau ac mae'r elfen gymdeithasol a'r gymdeithas Gymraeg glo\u0300s yn parhau."}, {"text_idx": "#000016", "text": "Rhaid cofio bod JMJ wedi bod mewn tair neuadd wahanol cyn hyn felly nid oes iddi'r un hanes ag adeilad eiconig fel Neuadd Pantycelyn."}, {"text_idx": "#000017", "text": "Mae ymgyrch Achub Pantycleyn wedi cydio yng nghalonnau miloedd o bobl yng Nghymru a thu hwnt ac mae'r myfyrwyr wedi dangos dyfalbarhad. I ryw raddau mae ein cenhedlaeth ni wedi cael llawer o bethau ar bla\u0302t heb orfod brwydro cymaint a\u0302'r cenedlaethau gynt. Mae wedi bod yn galonogol iawn felly gweld y myfyrwyr a'r gymdeithas ehangach mor frwd dros achub Pantycelyn."}, {"text_idx": "#000018", "text": "Rhaid dweud, fel cyn fyfyriwr dreuliodd ddwy flynedd mewn neuadd breswyl Gymraeg, ei bod yn hawdd iawn hefyd byw yn eich bybl bach Cymraeg eich hun ac anghofio am y gymuned ehangach yn y Brifysgol a thu hwnt."}, {"text_idx": "#000019", "text": "Felly credaf y dylai myfyrwyr neuaddau preswyl Cymraeg geisio gwneud mwy i hybu'r iaith a'r diwylliant ymhlith myfyrwyr di-Gymraeg a myfyrwyr tramor gan geisio cyffwrdd a\u0302 phobl y tu allan i furiau'r neuadd."}, {"text_idx": "#000021", "text": "Prif StraeonClybiau'n pleidleisio o blaid newidiadau i fwrdd URCPublished6 awr yn o\u0302lYmgyrch y tri yn ras arweinydd yr SNP ar fin dod i benPublished4 awr yn o\u0302lBwrdd iechyd yn ymddiheuro wedi bron i ddegawdPublished12 awr yn o\u0302l"}, {"text_idx": "#000022", "text": "Clybiau'n pleidleisio o blaid newidiadau i fwrdd URC"}, {"text_idx": "#000025", "text": "CylchgrawnCofio Tre\u0302n Bach y MwmbwlsCwis: Goleudai Cymru'Mae'r Gymraeg yn iaith wyddonol'Goleuadau'r Gogledd yn goleuo'r awyr dros nosLuka Modric\u0301, a'r rhwystrau eraill ar y llwybr i Euro 2024Pafiliwn 20,000 o seddi 1893... a'r ddyled ddaeth wedynIfan Davies: Rhestr chwarae caneuon 'chillout'Lluniau: Cyngerdd 'chillout' Sian EleriSut mae denu adar i'r ardd?"}, {"text_idx": "#000030", "text": "Pafiliwn 20,000 o seddi 1893... a'r ddyled ddaeth wedyn"}, {"text_idx": "#000031", "text": "Ifan Davies: Rhestr chwarae caneuon 'chillout'"}]